钦定古今图书集成/明伦汇编/闺媛典/第102卷 > 皇清八 > 陈氏女
## 钦定古今图书集成/明伦汇编/闺媛典/第102卷 > 皇清八 > 陈氏女

按《和州志》：陈氏女，和州陈孟玨女也。生而端淑，识文字，通《孝经》《论语》大义。幼许字黄季子彝铉，将归而铉死，女闻讣，数引决，皆救免。慨然曰：“父母欲儿不死，当令归黄。” 或以未嫁不可，女曰：“我闻古有共姜，岂已嫁耶？” 劝者语塞。自是缟衣蔬食，不安寝食。越七日，如黄拜铉父母。夕与保姆卧将五更，保姆梦中遽惊醒，索火烛之，则女发杂缳辫绕作数结以死。启其箧，则《豫遗书》焉。有司闻之，为致祭。。